1.Uvod

To poročilo zajema dolgoročno napoved prihodnjih prilivov in odlivov za naslednjih pet let (2021–2025), kot to zahteva člen 247(1)(c) finančne uredbe. V analizi se upoštevajo načela in pogoji, določeni v sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: sporazum o izstopu).

Socialno-gospodarske razmere v EU so se zaradi pandemije COVID‑19 močno poslabšale. Zato je Komisija 27. maja 2020 predstavila revidiran predlog za okrepljen večletni finančni okvir za obdobje 2021–2027 in ambiciozen načrt okrevanja. To poročilo o napovedi zagotavlja oceno odliva odhodkov v okviru zgornje meje naslednjega večletnega finančnega načrta in ustreznih prilivov prihodkov v naslednjih petih letih na podlagi revidiranega predloga večletnega finančnega okvira iz maja 2020.

V primerjavi z napovedjo iz preteklega leta, ki je zajemala obdobje 2020–2024, nova napoved zajema eno dodatno leto (2025). Ocene plačil za prevzete obveznosti iz sedanjega finančnega okvira so posodobljene, da se upoštevajo dejanski rezultati izvrševanja za leto 2019, proračun za leto 2020 s spremembama proračuna št. 1in št. 2 ter predlogi spremembe proračuna št. 3 do št. 6 in predlog proračuna za leto 2021.

Plačila v zvezi s prevzetimi obveznostmi za obdobje po letu 2021 so, ker pogajanja o večletnem finančnem okviru za obdobje 2021–2027 še vedno potekajo, skladna s parametri, ki izhajajo iz stanja pogajanj in predloga Komisije za prihodnje finančno obdobje, kot je bil revidiran v letošnjem letu.

2.Rezultati napovedi

Na splošno se pričakuje, da bodo v prvih petih letih naslednjega finančnega okvira plačila znašala 866 milijard EUR. Ta znesek ni enakomerno porazdeljen po letih, ampak sledi pričakovanemu razvoju: 1) postopnega uvajanja plačil za nove programe porabe (približno 67 % vseh plačil v 5-letnem obdobju) in 2) plačil za neporavnane obveznosti iz obdobja 2014–2020 (preostalih 33 % plačil).

2.1. Plačila v zvezi z novimi obveznostmi

Napovedana plačila v zvezi z obveznostmi, ki bodo izvršena v letih 2021–2025, so usklajena z zneski po programih in po letih, kot je predstavljeno v predlogu Komisije za naslednji večletni finančni okvir z dne 27. maja 2020. Osnovne predpostavke napovedi ostajajo skladne s tistimi iz poročila iz preteklega leta in s predlogom Komisije za večletni finančni okvir z dne 2. maja 2018. Napredek pri pogajanjih za naslednjo generacijo porabe je bil upoštevan v največji možni meri (glej podrobnosti v oddelku 3 – Predpostavke v napovedi).

To se nanaša zlasti na pogajanja v zvezi z uredbo o skupnih določbah, ki določa hitrost izvrševanja za kohezijsko politiko, tj. največje področje porabe, ki uporablja diferencirana sredstva. Spremembe načinov izvajanja skladov kohezijske politike (npr. pravilo za sprostitev obveznosti, stopnja predhodnega financiranja, potrditev predhodnega financiranja, stopnja zadržanih sredstev) v primerjavi s predpostavkami, ki se uporabljajo za trenutno napoved, bi močno vplivale na pričakovano raven plačil za celotni proračun EU.

V skladu s tem bo natančnejša posodobitev napovedi mogoča šele po zaključku pogajanj o naslednjem finančnem okviru in povezani zakonodaji, specifični za ta sektor.

2.2. Plačila za obveznosti pred letom 2021

Napoved Komisije za plačila, ki izhajajo iz trenutnih obveznosti (vključno s tistimi, ki jih je treba še izvršiti v letu 2020), upošteva predloge za uporabo proračuna EU za leto 2020 v odziv na pandemijo COVID‑19. Ocene za leta 2021–2025 vključujejo plačila, ki izhajajo iz okrepitve programov v letu 2020, ki jih določajo svežnja naložbenih pobud v odziv na koronavirus (CRII in CRII+) in predlog spremembe proračuna št. 6. Nekateri od teh predlogov pomenijo izvršitev večjega dela plačil v prvih letih, drugi pa lahko zahtevajo dodatne zneske, ki niso bili predhodno predvideni.

Zlasti se predvideva, da bosta pobudi CRII in CRII+ pospešili izvajanje kohezijske politike, s čimer bi se povečale potrebe po plačilih v letih 2020 in 2021, kar bo povzročilo manjše potrebe po plačilih v letih 2024 in 2025. Na podlagi predloga za enkratno pavšalno dohodkovno podporo kmetom se bodo v obdobju 2014–2020 tudi potrebe po plačilih za razvoj podeželja v letu 2021 povečale in v letu 2024 ustrezno zmanjšale.

Ukrepi v odziv na pandemijo COVID‑19, kot so predlagani v reviziji uredbe o večletnem finančnem okviru za obdobje 2014–2020, in z njimi povezan predlog spremembe proračuna št. 6 bodo leta 2020 prinesli dodatne obveznosti v višini 11,5 milijarde EUR in 6,5 milijarde EUR plačil. Preostalih 5 milijard EUR, ki izhajajo iz tega predloga (2,5 milijarde EUR v okviru REACT EU in 2,5 milijarde EUR v okviru novega sklopa za podporo plačilni sposobnosti v okviru Evropskega sklada za strateške naložbe), bo izplačanih v obdobju 2021–2025, kar bo povečalo potrebe po plačilih v primerjavi z lansko napovedjo.

Vsako odstopanje od sprejetih zneskov za zgornje predloge Komisije v kombinaciji s spremembami v izvajanju načinov skladov kohezijske politike lahko vpliva na potrebe po plačilih in ga bo treba upoštevati pri pogajanjih o zgornjih mejah plačil za naslednji finančni okvir.

2.3. Plačila v letu 2021

Še zlasti pomembna je raven plačil v letu 2021. To poročilo je popolnoma v skladu z osnutkom predloga proračuna za leto 2021, ki temelji na parametrih predlogov Komisije, zlasti kar zadeva stopnje predhodnega financiranja skladov kohezijske politike za obdobje 2014–2020 (1‑odstotna stopnja predhodnega financiranja) in za obdobje 2021–2027 (0,5‑odstotna stopnja predhodnega financiranja). Povišanje teh stopenj bi imelo takojšen vpliv na potrebe po plačilih v letu 2021. Zapoznel začetek programov za obdobje 2021–2027 lahko povzroči, da se bo del predhodnega financiranja za novo generacijo kohezijske politike prestavil na leto 2022.

2.3.1.Sprostitve obveznosti